Source: https://www.konkurentsiamet.ee/public/Koondumised/Arhiiv/ko200259.htm
Timestamp: 2018-12-12 16:12:53+00:00

Document:
Koondumise lõpetamise otsus - Deutsche Post AG / DHL International Limited
Otsus 26.09.2002.a. nr 59-KO
Koondumisele nr 15-ko/2002 Deutsche Post AG/DHL International Limited loa andmine
02.09.2002.a. esitas Deutsche Post AG esindaja Konkurentsiametile koondumise teate, mille kohaselt Deutsche Post AG 30.juulil 2002.a sõlmitud ostu-müügi lepingu tulemusena omandas õiguse osta Lufthansa Cargo AG-le kuuluvad DHL International Limited aktsiad.
Nimetatud tehingu tulemusel omandab Deutsche Post AG valitseva mõju DHL International Limited üle KonkS § 2 lg 4 tähenduses. Seega on tegemist koondumisega KonkS § 19 lg 1 p 2 sätestatud viisil.
Konkurentsiamet avaldas 12.09.2002.a. ülal nimetatud koondumise teate saamise kohta teate väljaandes “Ametlikud Teadaanded”. Kolmandad isikud nimetatud koondumise kohta arvamusi ja vastuväiteid ei esitanud.
KonkS § 20 punktide 2 ja 4 järgi on koondumise osaline ettevõtja, kes omandab valitseva mõju teise ettevõtja või tema osa üle ning ettevõtja või tema osa, kelle üle valitsev mõju omandatakse. Käesoleva koondumise puhul on koondumise osalisteks Deutsche Post AG ja DHL International Limited.
Deutsche Post AG on Saksamaa seaduse alusel asutatud piiratud vastutusega aktsiaselts. Deutsche Post AG on Deutsche Post World Net grupi emaettevõtja ning tema peamiseks eesmärgiks on riikliku postiteenuse osutamine Saksamaal, mis hõlmab posti ja postipakke (rahvusvahelisi ja kohalikke) ning letiteenuseid. Samuti pakub Deutsche Post World Net kohalikke ning rahvusvahelisi kiirkulleri- ja logistikateenuseid, kohalikku ja rahvusvahelist ekspedeerimisteenust ning kohalikku ja rahvusvahelist kiirveoteenust.
Eestis tegutseb Deutsche Post AG Deutsche Post World Net grupi tütarettevõtja Danzas ASG AB (Rootsis asutatud Holding-firma) kaudu, mis on Danzas ASG Eurocargo AB ning SGS Holding AB emaettevõtjaks. Danzas ASG Eurocargo AB omakorda kontrollib Eesti äriühingut Danzas AS, mis tegutseb Eestis iseseisvalt ning Interterminal AS kaudu (mille aktsiatest 50% kuulub Danzas AS-ile). SGS Holding AB-le kuulub Scandinavian Garment Service A/S, millele omakorda kuulub SGS Polargarment Oy, mis on Eesti äriühingu Scandinavian Garment Services Eesti OÜ omanikuks.
Danzas AS peamiseks tegevusalaks on rahvusvaheline ekspedeerimine, mis hõlmab mere-, õhu- ja maismaakaubavedusid. Interterminal AS tegeleb ladustamis- ja terminaliteenuste osutamisega oma aktsionäridele Danzas AS ning SP Transit Eesti AS. Scandinavian Garment Services Eesti OÜ pakub logistilisi lahendusi ning peamiselt rõivaste ekspedeerimist Eestis. Teenuste hulka kuuluvad rõivaste transport ja ladustamine ning moealal lisaväärtust tootvad teenused.
DHL International Limited on Bermudal registreeritud ettevõtja, kelle peamiseks tegevusalaks on rahvusvaheline dokumentide ja postipakkide uksest-ukseni kullerteenus. DHL International tegutseb Eestis läbi oma tütarettevõtja DHL Holdings NV, mis on DHL Worldwide Express BV emaettevõtjaks, mis omakorda omab kontrolli DHL International Eesti AS üle.
DHL International Eesti AS peamiseks tegevusalaks on rahvusvaheline (kuid mitte kohalik) dokumentide ja postipakkide uksest-ukseni kiirkullerteenus.
Deutsche Post AG 2001.a. majandusaasta ülemaailmne käive oli üle […] miljoni krooni. DHL International Limited 2001.a. majandusaasta ülemaailmne käive oli üle […] miljoni krooni. Deutsche Post AG äritegevus Eestis toimub tema tütarettevõtjate Danzas AS, Interterminal AS ja OÜ Scandinavian Garment Service OÜ kaudu. DHL International Limited äritegevus Eestis toimub tema tütarettevõtja DHL International Eesti AS kaudu. Seega kuulub Deutsche Post AG ja DHL International Limited koondumine KonkS § 21 lg 1 kohaselt kontrollimisele.
KonkS § 3 lg 1 kohaselt on kaubaturg hinna, kvaliteedi, tehniliste omaduste, realiseerimis- ning kasutustingimuste, tarbimis- ja muude omaduste poolest ostja seisukohalt vahetatavate või asendatavate kaupade käibimise ala kogu Eesti territooriumil või selle osal.
Deutsche Post AG äritegevus Eestis toimub Danzas AS-i, Interterminal AS-i ja Scandinavian Garment Services Eesti OÜ kaudu. Danzas AS, Interterminal AS ning Scandinavian Garment Services Eesti OÜ tegutsevad Eestis ekspedeerimisteenuste turul. Geograafiliselt on ekspedeerimise kaubaturg kogu Eesti territoorium, sest konkurentsitingimused kauba ekspedeerimisteenuse osutamiseks on Eesti erinevates piirkondades sarnased.
DHL International Eesti AS poolt osutatavad teenused kuuluvad rahvusvahelise postipakkide ja dokumentide kiirkullerteenuse turule. Rahvusvahelise postipakkide ja dokumentide kiirkullerteenuse turg on geograafiliselt kogu Eesti territoorium, kuna konkurentsitingimused on Eesti erinevates piirkondades sarnased.
Koondumise tulemusel ei muutu konkurentsiolukord ega kaubaturgude struktuur. DHL International Eesti AS-i ja Danzas AS-i tegevusalad ei kattu. Kuna Eestis puuduvad koondumise poolt mõjutatud kaubaturud, kus tegutseb vähemalt kaks koondumise osalist või nendega samasse kontserni kuuluvat ettevõtjat, siis koondumine ei tekita ega tugevda turguvalitsevat seisundit Eestis. Seega KonkS § 22 lg 2 nimetatud asjaolusid, mis tingiksid koondumise keelamise, ei esine.
Anda luba Deutsche Post AG ja DHL International Limited koondumisele.

References: § 2
 § 19
 § 20
 § 21
 § 3
 § 22